En bunke plastaffald ved en plastfabrik i Mariager brændte natten til onsdag.

En brand ved en plastfabrik i Mariager udviklede natten til onsdag giftig røg, og et område omkring Klostermarken 3 måtte afspærres. Meldingen om branden kom klokken 04, og brandfolk blev sendt til virksomheden Aage Vestergaard Larsen ApS. Det viste sig at være en mængde plastaffald placeret bag fabriksbygningerne, der var ild i, fortæller vagtchef Per Vagn Nielsen onsdag morgen til TV2/Nord. - Og sådan noget plastik går der ikke ild i af sig selv, siger vagtchefen, der oplyser, at der skal laves brandtekniske undersøgelser på stedet. Formentlig i dag onsdag. Ilden var tidligt onsdag under kontrol, og ingen personer er kommet noget til, selvom røgen var giftig og kunne være ubehagelig at indånde, fortæller vagtchef ved Nordjyllands Politi Per Jørgensen til Ritzau. - Tidspunktet hjalp selvfølgelig, og der var svag vind, der førte røgfanen ud over nogle marker på et område, hvor der ikke er beboelse, siger vagtchefen. - Det er under kontrol, og der er ikke længere nogen fare dernede, så derfor har vi ikke sendt nogen varsel ud, lyder det fra vagtchefen. Afspærringen er ligeledes ophævet tidligt onsdag, siger han.